Dr Bundesrat (franz. Conseil fédéral, ital. Consiglio federale, rätoroman. Cussegl federal) isch d Regierig (Exekutive) vo dr Schwiizerische Eidgenosseschaft und demit ihri oberschti leitendi und vollziehendi Bhörde. Dr Bundesrat isch zuegliich s Schtaatsoberhaupt vo dr Schwiiz. D Personalunion vo Regierig und Schtaatsoberhaupt isch schtaatrechtlich zwar nöd singulär (prominents Biischpiil sind d USA), aber im internationale Vergliich doch d Uusnahm. Sehr ungwöhnlich isch allerdings, dass es Kollektiv Schtaatsoberhaupt isch. Dr Bundesrat setzt sich us siebe Mitgliidern zäme, wo einzeln ebefalls Bundesrat oder Bundesrätin heissed und vo dr Vereinigte Bundesversammlig uf vier Jahr use gwählt werded. (Für Nähers zum Wahlprozedere lueg: Bundesratswahle). Falls es us schprachliche Gründe nötig isch, zwüsched dr Bhörde und em einzelne Mitgliid z underscheide, nennt mer s erschte au Gsamtbundesrat.